钦定古今图书集成/理学汇编/经籍典/第055卷 > 唐孔颖达尚书疏 > 《河图》
## 钦定古今图书集成/理学汇编/经籍典/第055卷 > 唐孔颖达尚书疏 > 《河图》

《河图》八卦，是伏羲氏王天下，龙马出河，遂则其文以
画八卦，谓之《河图》。当孔之时必有书，为此说也。《汉书
五行志》刘歆以为伏羲氏继天而王，受《河图》则而画
之八卦是也。刘歆亦如孔说，是必有书明矣。《易系辞》
云：“古者伏羲氏之王天下也，仰则观象于天，俯则观
法于地，观鸟兽之文与地之宜，近取诸身，远取诸物”，
于是始作八卦，都不言法《河图》也。而此传言《河图》者，
盖《易》理宽弘，无所不法，直如《系辞》之言，所法已自多
矣，亦何妨更法《河图》也？且《系辞》又云：“河出图，洛出书，
圣人则之。”若八卦不则《河图》，馀复何所则也。王肃亦
云：“《河图》，八卦也。”